Llíria s'unix a “L'Hora del Planeta” contra el canvi climàtic
21 de març de 2018

L'Ajuntament de Llíria ha volgut sumar-se, un any més, a la campanya “L'Hora del Planeta”. Esta iniciativa mundial, promoguda pel Fons Mundial per a la Naturalesa (WWF), convoca els habitants de tot el món a apagar la llum durant una hora per a prendre consciència sobre els efectes del canvi climàtic en el nostre planeta.

Este pròxim dissabte, 24 de març, se celebra l'onzena edició d'esta campanya mediambiental que davall el lema "Junts, podem salvar el planeta", invita a la ciutadania, governs i empreses a apagar la llum en residències, monuments i edificis entre les 20.30 i les 21.30 hores.

L'Ajuntament de Llíria s'unix a esta proposta i desconnectarà l'enllumenat de les pujades a Santa Bàrbara i al monestir de Sant Miquel.

Així mateix, el consistori, des de l'àrea de Desenvolupament Sostenible, anima a tots els veïns i veïnes de Llíria a secundar este gest simbòlic com a mostra del nostre compromís diari per una vida respectuosa amb el planeta.

Dia Mundial de l'Aigua

D'altra banda, l'Ajuntament de Llíria, dins del seu compromís amb un desenvolupament sostenible i per la conscienciació ambiental, s'unix també a la celebració del Dia Mundial de l'Aigua, jornada que es commemora el 22 de març per a reivindicar este recurs natural com un element essencial per a la vida. Per a això, el consistori ha organitzat un concert a càrrec del grup “Càmping Brass”, que es realitzarà este divendres, 23 de març, a les 19.00 hores en l'ermita de Sant Vicent, enclavament del municipi lligat indispensablement a l'aigua. L'acte servirà també per a oferir un reconeixement al Tribunal de les Aigües de València.